Jurinová, Erika, podpredsedníčka NR SR (2015-06-18):
Vážená pani predsedajúca, vážený pán minister, kolegyne, kolegovia, máme tu zákon o Horskej záchrannej službe, ktorý je funkčný od roku 2002. A jeho ambíciou bolo zaviesť profesionalitu do záchrany v slovenských horstvách. Je to dobrý cieľ. Myslím, že, nemusíme asi polemizovať, či je správny. Ale môže sa profesionalizovať aj štátna zložka, aj dobrovoľná zložka. Ako pán minister v úvode uvádzacej reči povedal, tento zákon by mal slúžiť nielen pre profesionálov, ale aj pre dobrovoľníkov. A jedným dychom dodal... (Ruch v sále.) Ja by som bola veľmi rada, keby pán minister sledoval rozpravu. Spomenul, že tu vlastne k dohode došlo medzi všetkými zložkami, rok sa to pripomienkovalo a vlastne len jedna skupina dobrovoľníkov zostala nespokojná. Možnože tam stačí povedať, že tá jedna skupina dobrovoľníkov zastrešuje dosť nielen známu skupinu, ale aj skupinu dobrovoľníkov, ktorá funguje už viac ako 50 rokov, myslím, že už je to viac ako 60 rokov, pokrýva takisto dosť veľa horstiev na Slovenska. A myslím si, že má veľké zásluhy na rozvoji záchrannej služby alebo horského záchranárstva na Slovensku. To je toľko k úvodu. Ešte poviem, že pán minister vie, že možno 3 – 4 roky som sa vždy tak priebežne pýtala, ako na tom je vzťah medzi tými profesionálmi a dobrovoľníkmi, a vždy ma tak upokojoval, že: „Nebojte sa, vyrieši sa to k spokojnosti všetkých.“ Pred rokom bola teda pripravená novela, ktorá bola stiahnutá, teraz došlo naozaj opäť k spolupráci medzi združeniami, medzi radou vládou a ministerstvom, dokonca bola dohodnutá verzia, ktorá bola akceptovateľná podľa toho, ako som to vnímala, naozaj všetkými, aj tou jednou, podľa mňa veľkou skupinou horských dobrovoľníkov, avšak stalo sa, že na rokovanie vlády sa dostala novela, ktorá takýto konsenzus nepoberá. To mi je ľúto. Nechcem možnože rozprávať o konkrétnych opatreniach, len bojím sa, že zavedením takejto novely nebude naplnený cieľ, o ktorom ste, pán minister, hovorili, a to, aby tá súčinnosť medzi profesionálnou Horskou záchrannou službou a dobrovoľníkmi, podotýkam, všetkými dobrovoľníkmi, nielen vybranými, bola zabezpečená, a preto vás odtiaľto prosím, aby ste ešte mali ochotu sa možno porozprávať minimálne so mnou, aj keď pán minister krúti hlavou. (S úsmevom povedané.) O tom môžeme polemizovať, čo to gesto znamenalo, aby ste mali ochotu minimálne vypočuť pripomienky, ktoré, si myslím, sú dostatočne opodstatnené na to, aby mali opačný pocit záchranári, s ktorými nechce profesionálna Horská záchranná služba podpísať zmluvu. Treba si uvedomiť možno, že dobrovoľníctvo je naozaj niečo výnimočné a je škoda, ak sa bavíme alebo rozprávame len o jednej skupine dobrovoľníkov, ktorá je možno ľahšie podvoľujúca sa určitým podmienkam. Profesionalizovať Horskú záchrannú službu je potrebné a napriek tomu si dovolím tvrdiť, že dobrovoľníci takejto služby sa vedia vyškoliť, majú dostatok aj novej technológie na to, ktorú si získavajú z vlastných zdrojov, sú dlhodobo v medzinárodných organizáciách, a tak nerozumiem, prečo, zo zákona to vyplýva, len profesionálna Horská záchranná služba by mala zastupovať Slovensko v medzinárodných organizáciách. Možno len doplnenie slovných spojení do určitých viet v zákone, ktorý sa teraz novelizuje, spôsobí, že tá skupina dobrovoľníkov sa nebude môcť nijakým spôsobom podieľať na záchranárstve v horských terénoch. A tiež možnože je dobré povedať, že Horská záchranná služba má vymedzenie svojej pôsobnosti v masívoch, ktoré sú presne stanovené v zákone o Horskej záchrannej službe. Preto si myslím, že je veľmi veľká opodstatnenosť, aby aj všetci horskí dobrovoľní záchranári boli súčasťou tohto zákona a mohli naozaj vykonávať svoju činnosť aj mimo zákonom vymedzených horstiev, tak ako to bolo doteraz. Naozaj by bolo dobré možno ešte raz porozmýšľať, či tých pár ustanovení, ktoré sa v tomto zákone nachádzajú a ktoré sú prostriedkom na polemiku, by nebolo vhodné upraviť tak, aby nebránili výkonu tohto záchranárstva všetkým. Teda budem dúfať, pán minister, že budete mať chuť sa o tom porozprávať ešte aj so mnou. To je toľko. Ďakujem pekne.